Informácia

o využívaní cenových nástrojov na zabránenie nežiaduceho cenového vývoja a prijatých opatreniach Ministerstva zdravotníctva Slovenskej republiky 

	Na základe uznesenia vlády SR č. 139 z 18. 2. 2009 bola prijatá úloha B.1:

„dôslednejšie využívať cenové nástroje na zabránenie nežiaduceho cenového vývoja a o prijatých opatreniach v rámci svojho rezortu písomne informovať vlády“

Ministerstvo zdravotníctva SR predkladaná túto informáciu.

Ministerstvo zdravotníctva Slovenskej republiky (ďalej len „MZ SR”) ako cenový orgán a orgán cenovej kontroly v oblasti svojho pôsobenia využíva na zabránenie nežiaduceho cenového vývoja v rezorte zdravotníctva nástroje, ktoré je možné rozdeliť do dvoch skupín a to: 
1.	Legislatívne nástroje
2.	Nelegislatívne nástroje.

1.  LEGISLATÍVNE NÁSTROJE

Základné legislatívne nástroje na zamedzenie nežiaduceho cenového vývoja vymedzuje a upravuje zákona č. 18/1996 Z. z. o cenách v znení neskorších predpisov (ďalej len „zákon o cenách”), ktorého posledná novela účinná od 1.11.2008 rozšírila možnosti štátnych orgánov prijímať účinnejšie opatrenia na zamedzenie nežiaduceho vývoja cien, resp. v prípade potreby pristúpiť k cenovej regulácii.

1.1. Základnými nástrojmi na zamedzenie nežiaduceho cenového vývoja v zmysle § 4 zákona o cenách sú:
a)	regulácia cien
b)	zákaz dohodnúť neprimeranú cenu podľa § 12 tohto zákona.

Využívanie legislatívnych nástrojov a prijaté opatrenia zo strany MZ SR

MZ SR ako cenový orgán v zmysle § 11 ods. 1 a § 20 ods. 1 písm. b) zákona o cenách priamo reguluje ceny vybraných výrobkov, služieb a výkonov v zdravotníctve a to vydávaním Opatrení MZ SR, ktorými sa ustanovuje rozsah regulácie cien v oblasti zdravotníctva. Uvedený nástroj využíva MZ SR priebežne ako nástroj trvalý. 

V oblasti lekárenskej a zdravotnej starostlivosti a zdravotníckeho vzdelávania boli už v prípravnom období roku 2008 vytvorené legislatívne a systémov opatrenia na zabezpečenie plynulého prechodu na novú menu euro a na elimináciu nežiadúceho cenového vývoja na trhu s liekmi, zdravotníckymi pomôckami a dietetickými potravinami. V nastavených systémových opatreniach sa pokračuje aj v roku 2009. 
•	Bola vypracovaná vyhláška MZ SR č. 247/2008 Z. z., ktorou sa upravujú postupy, spôsoby a ďalšie podrobné pravidlá pre duálne zobrazovanie a pre prepočty, zaokrúhľovanie a vykazovanie peňažných údajov pri prechode na menu euro pre oblasť zdravotníctva;
•	Pre lepšie metodické usmernenie v tejto problematike bola pripravená metodická pomôcka k vyhláške č. 247/2008 Z. z. za oblasť lekárenskej a zdravotnej starostlivosti, ktorá je prístupná širokej odbornej aj laickej verejnosti na internetovej stránke MZ SR  v časti s názvom „Prechod na euro v rezorte zdravotníctva“;
•	Bol vytvorený projektový tím „Euro“ za oblasť zdravotníctvo, ktorý okrem koordinačných činností vypracovával odpovede k dotazom širšej odbornej aj laickej verejnosti a zabezpečoval aktuálne internetové oznamy pre cieľové subjekty v súvislosti s prechodom na euro aj pre oblasť lekárenskej a zdravotnej starostlivosti;
•	Boli upravené všeobecne záväzné právne predpisy II. aj III. skupiny zákonov v súvislosti so zavedením eura vo všetkých oblastiach lekárenskej a zdravotnej starostlivosti a v oblasti zdravotníckeho vzdelávania;
•	Pre lepšiu orientáciu v cenách a dostupnosti liekov, zdravotníckych pomôcok  a dietetických potravín pre verejnosť boli a sú  na internetovej stránke MZ SR uverejňované konverzné tabuľky k aktuálne platnému Zoznamu liečiv a liekov, zdravotníckych pomôcok a dietetických potravín, ktoré sú plne uhrádzané alebo čiastočne uhrádzané na základe verejného zdravotného poistenia;
•	Na  internetovej stránke MZ SR je uverejnená elektronická  kalkulačka na prevod peňažných údajov z eura na Sk pre oblasť lekárenskej starostlivosti, ktorá umožňuje spätnú konfrontáciu z Sk na aktuálne platnú menu nielen pre kategorizované ale aj voľno predajné výrobky v oblasti lekárenskej a zdravotnej starostlivosti;
•	Na  internetovej stránke MZ SR je uverejnená elektronická kalkulačka na prevod peňažných údajov z Sk na euro s funkciou vyhľadávania generickej náhrady, ktorá umožňuje pacientovi vybrať si lacnejšiu alternatívu predpísaného lieku prostredníctvom generickej substitúcie/náhrady v podobe lieku, ktorý má rovnakú účinnú látku ako lekárom predpísaný liek. Zároveň umožňuje pacientovi, aby si porovnal doplatky liekov v skupine s rovnakou účinnou látkou akú má predpísaný liek, teda tých, ktoré sú vhodné na generickú náhradu. Ide o generické lieky, ktoré majú rovnakú účinnú látku, sú rovnako bezpečné ako originálne lieky, ale sú dostupné s nižším alebo žiadnym doplatkom pacienta. Táto kalkulačka je aktualizovaná ku každému novému opatreniu MZ SR, ktorým sa vydáva Zoznam liečiv a liekov, zdravotníckych pomôcok a dietetických potravín, ktoré sú plne uhrádzané alebo čiastočne uhrádzané na základe verejného zdravotného poistenia;
•	K 1.1.2009 nadobudlo účinnosť  cenové opatrenie, ktorým sa ustanovuje rozsah regulácie cien v oblasti zdravotníctva ustanovený opatrením Ministerstva zdravotníctva Slovenskej republiky č. 07045-26/2008-OL zo 17. decembra 2008, ktorým sa mení opatrenie Ministerstva zdravotníctva Slovenskej republiky č. 07045/2003-OAP z 30. decembra 2003, ktorým sa ustanovuje rozsah regulácie cien v oblasti zdravotníctva v znení neskorších , ktoré je zverejnené aj na internetovej stránke MZ SR;
•	na internetovej stránke MZ SR  je v časti „ Stop zdražovaniu“ uvedená kontaktná mailová adresa, na ktorú môže verejnosť zasielať svoje podnety poukazujúce na neodôvodnenú zmenu ceny v oblasti lekárenskej a zdravotnej starostlivosti, ktoré riešia príslušné vecné odbory a kontrolné orgány v oblasti cien a cenotvorby;
•	v dôsledku zabránenia nežiaduceho cenového vývoja v oblasti liekovej politiky boli prijaté aj ďalšie všeobecne záväzné právne predpisy ako vyhláška č. 348/2008 zo 14.augusta 2008 o podrobnostiach farmako-ekonomického rozboru lieku, vyhláška č. 210/2008 Z. z. z 28. mája 2008, ktorou sa ustanovujú podrobnosti o medicínsko-ekonomickom rozbore zdravotníckej pomôcky a v legislatívnom procese je návrh vyhlášky, ktorou sa upravujú podrobnosti o medicínsko-ekonomickom rozbore dietetickej potraviny.

1.2. Ďalšími nástrojmi na zamedzenie nežiaduceho cenového vývoja v zmysle zákona o cenách sú:
a)	vykonávanie cenových kontrol na mieste kontrolovaného subjektu v zmysle § 16 zákona o cenách
b)	vyhodnocovanie a monitoring vývoja cien na základe vyžiadania údajov a informácií od fyzických a právnických osôb v zmysle § 14 zákona o cenách
c)	ukladanie pokút v prípade zistenia porušenia cenovej disciplíny v zmysle § 18 zákona o cenách.

K uvedenému nástroju je potrebné uviesť, že nie všetky ceny zdravotných výkonov sú regulované. Deregulované sú práve ceny výkonov a služieb v segmente stomatologických služieb, ktorý bol označený v súvislosti so zvyšovaním cien ako rizikový. Dereguláciou cien zdravotných výkonov je daná možnosť poskytovateľom zdravotnej starostlivosti a zdravotným poisťovniam dohodnúť si v zmluvách výšku ceny a platobné mechanizmy, ktoré sú akceptovateľné pre obe strany. Je však potrebné poznamenať, že poskytovatelia zdravotnej starostlivosti sú povinní pri dohodovaní cien postupovať v súlade so zákonom o cenách a vyhláškou MF SR č. 87/1996 Z. z., ktorou sa vykonáva zákon  NR SR č. 18/1996 Z. z. o cenách. V zmysle § 13 ods. 3 zákona o cenách za kalkuláciu nákladov a zisku sa považuje taký prepočet ceny alebo postup jej tvorby, ktorý umožňuje porovnanie s cenou, za ktorú sa tovar predávajúceho ponúkal alebo predával, pri tovare, na ktorý sa nevzťahuje regulácia cien. Dôležitým aspektov je aj skutočnosť, že zákon o cenách primeraný zisk nereguluje. 

Využívanie legislatívnych nástrojov a prijaté opatrenia zo strany MZ SR

MZ SR ako orgán cenovej kontroly vykonáva v zmysle § 16 zákona o cenách cenové kontroly u poskytovateľov zdravotnej starostlivosti. Cenové kontroly na základe vonkajších podnetov boli vykonané a ukončené v súlade s platnou legislatívou doposiaľ u dvoch poskytovateľov zdravotnej starostlivosti v odbore stomatológia a čeľustná ortopédia. V kontrolovanom období od 1.1.2007 do 31.10.2008 bolo zistené, že k nárastu cien vybraných zdravotných výkonov u týchto kontrolovaných subjektov dochádzalo na prelome roka 2007/2008, ako aj v 1. štvrťroku 2008, avšak zvyšovanie cien nebolo v príčinnej súvislosti so zavedením meny euro v Slovenskej republike. Taktiež neboli zistené nedostatky v oblasti duálneho zobrazovania cien v zmysle Vyhlášky MZ SR č. 247/2008 Z. z. z 25. júna 2008, ktorou sa upravujú postupy, spôsoby a ďalšie pravidlá pre duálne zobrazovanie a pre prepočty, zaokrúhľovanie a vykazovanie peňažných údajov pri prechode na menu euro pre oblasť zdravotníctva. Výkonom cenových kontrol boli zistené porušenia osobitných predpisov upravujúcich poskytovanie zdravotnej starostlivosti a uvedené zistenia odstúpilo MZ SR v zmysle platnej legislatívy príslušným orgánom na ďalšie konanie. Je potrebné zdôrazniť, že vykonávanie cenových kontrol u poskytovateľov zdravotnej starostlivosti, ktorých zdravotné výkony nie sú regulované, je proces značne náročný a vyžaduje od zamestnancov vykonávajúcich tieto kontroly širokú znalosť kompletnej zdravotníckej legislatívy, nielen zákona o cenách vrátane príslušnej vyhlášky. 
Vykonávanie cenových kontrol u poskytovateľov zdravotnej starostlivosti na základe podnetov bude v roku 2009 pokračovať a MZ SR má zaradené tieto kontrolné akcie aj v schválenom Pláne a zameraní kontrolnej a dozornej činnosti MZ SR na rok 2009. 
Legislatívny nástroj sa plní priebežne ako trvalý.

MZ SR ako orgán cenovej kontroly predkladá na základe požiadaviek Cenovej rady vlády SR pravidelné informácie o vývoji cien. Nakoľko segment stomatologických služieb bol označený ako rizikový v rezorte zdravotníctva, rozhodlo sa MZ SR vykonať v roku 2009 aplikáciou § 14 zákona o cenách monitorovanie vývoja cien stomatologickej starostlivosti s frekvenciou vyhodnocovania štvrťročne, pričom východiskovou bázou na porovnanie nárastu cien budú ceny platné k 31.12.2008, t.j. ešte v období duálneho zobrazovania. Monitoring bude prebiehať na vzorke cca 120 poskytovateľov zdravotnej starostlivosti z územia celej Slovenskej republiky, ktoré bola vybraná v spolupráci s príslušnými samosprávnymi krajmi ako orgánmi, ktoré v zmysle platnej legislatívy vydávajú povolenia na prevádzkovanie zdravotníckych zariadení uvedeným poskytovateľom zdravotnej starostlivosti. Výber vzorky zdravotných výkonov určilo MZ SR. Prvú informáciu o vývoji cien stomatologických služieb bude MZ SR predkladať na aprílové zasadnutie Cenovej rady vlády SR za obdobie 1. štvrťroku 2009.
Legislatívny nástroj sa plní štvrťročne a trvá do konca roka 2009.

Porušenie cenovej disciplíny doposiaľ výkonom cenových kontrol nebolo zistené, z uvedeného dôvodu orgán cenovej kontroly neuložil pokuty za porušenie cenovej disciplíny.
 Legislatívny nástroj doposiaľ nebolo potrebné uplatniť.

2. NELEGISLATÍVNE NÁSTROJE A ICH VYUŽÍVANIE

MZ SR využíva aj nelegislatívne nástroje na zamedzenie nežiaduceho cenového vývoja, ktorými sú:

1.	Aktivita MZ SR zverejnená na webovej stránke MZ SR s názvom „STOP ZVYŠOVANIU CIEN”, ktorou MZ SR vyzýva občanov o predkladanie informácií a podnetov v súvislosti so zvyšovaním cien v rezorte zdravotníctva. Podnety sú priebežne prešetrované na MZ SR. 
Nelegislatívny nástroj sa využíva priebežne a trvá až do 31.12.2009. 

2.	Predkladanie informácií Cenovej rade vlády SR v prípade zistenia nárastu cien v súvislosti s prechodom na menu euro bez adekvátneho zdôvodnenia v zmysle zákona č. 18/1996 Z. z. o cenách v platnom znení, zaradenie kontrolovaného subjektu do zoznamu „black list”. 
Nelegislatívny nástroj sa využíva priebežne a trvá až do 31.12.2009. 

3.	Info efekt – poskytovatelia zdravotnej starostlivosti si informácie z výkonu kontrol navzájom vymieňajú, čo môže mať pozitívny dopad na počet a závažnosť kontrolných zistení. Preventívna funkcia kontrolnej činnosti.
 Nelegislatívny nástroj sa využíva priebežne a trvá až do 31.12.2009.

4.	Spolupráca a výmena skúsenosti so Slovenskou komorou zubných lekárov v oblasti kontrolnej činnosti. 
Nelegislatívny nástroj sa využíva priebežne a trvá až do 31.12.2009.

3. CELKOVÉ ZHODNOTENIE VYUŽÍVANIA NÁSTROJOV NA ZABRÁNENIE NEŽIADUCEHO VÝVOJA V REZORTE ZDRAVOTNÍCTVA
	
Vzhľadom na skutočnosť, že MZ SR využíva legislatívne aj nelegislatívne nástroje priebežne ako nástroje trvalé, v súčasnosti nie je dôvod prijímať osobitné opatrenia v danej oblasti zo strany MZ SR.